Lietuvos Respublikos Vyriausybė

nutarimas

DĖL LIETUVOS ILGALAIKIO SOCIALINIO TYRIMO IR GIMSTAMUMO IR ŠEIMOS TYRIMO ATLIKIMO

2024 m. spalio 16 d. Nr. 867

Vilnius

Siekdama sudaryti sąlygas įgyvendinti Valstybės pažangos strategiją „Lietuvos ateities vizija „Lietuva 2050“, patvirtintą Lietuvos Respublikos Seimo 2023 m. gruodžio 23 d. nutarimu Nr. XIV-2466 „Dėl Valstybės pažangos strategijos „Lietuvos ateities vizija „Lietuva 2050“ patvirtinimo“, bei 2021–2030 metų nacionalinį pažangos planą, patvirtintą Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021–2030 metų nacionalinio pažangos plano patvirtinimo“, ir vykdyti jų rodiklių stebėseną, taip pat matuoti Lietuvos visuomenės būklę ir jos pokyčius, Lietuvos Respublikos Vyriausybė nutaria:

1.	Inicijuoti:

1.1. Lietuvos ilgalaikį socialinį tyrimą (toliau – LIST), kurio tikslas – rinkti, analizuoti ir skelbti duomenis apie Lietuvos gyventojų nuomonės, nuostatų ir elgesio pokyčius ilgalaikėje perspektyvoje, leidžiančius atlikti išsamią Lietuvos visuomenės bei jos raidos analizę, rengti ir skelbti šių pokyčių rodiklius tam, kad būtų galima priimti duomenimis grįstus viešojo valdymo sprendimus ir juos vertinti;

1.2. Gimstamumo ir šeimos tyrimą (toliau – GŠT), kurio tikslas – rinkti, analizuoti ir skelbti duomenis apie Lietuvos gyventojų demografinės elgsenos (gimstamumo, šeimos), ją lemiančius socialinius, ekonominius, kultūrinius veiksnius, rengti ir skelbti šiuos veiksnius atspindinčius rodiklius, leidžiančius atlikti išsamią gimstamumo ir šeimos sociodemografinės situacijos analizę, prognozuoti demografinės gimstamumo ir šeimos situacijos eigą tam, kad būtų galima rengti ir priimti duomenimis grįstus šeimos politikos sprendimus ir juos vertinti.

2.	Nustatyti, kad:

2.1.	LIST ir GŠT valdymo ir įgyvendinimo klausimus svarsto Vyriausybės komisija žmogiškųjų išteklių klausimams koordinuoti, sudaryta Lietuvos Respublikos Vyriausybės
2016 m. vasario 18 d. nutarimu Nr. 162 „Dėl nacionalinės žmogiškųjų išteklių stebėsenos sistemos“, (toliau – Komisija) kuri:

2.1.1.	Vyriausybės strateginės analizės centro (toliau – STRATA) teikimu tvirtina LIST ir GŠT įgyvendinimo metodikas, LIST temų sąrašą, LIST bei GŠT metinį įgyvendinimo planą, taip pat atitinkamam laikotarpiui aktualią LIST klausimyno dalį ir su ja susijusius rodiklius;

2.1.2.	priima sprendimus LIST ir GŠT tęstinumo ir kitais aktualiais šių tyrimų valdymo bei įgyvendinimo klausimais;

2.2.	LIST ir GŠT finansuoja Lietuvos mokslo taryba (toliau – LMT) pagal Vyriausybės ar jos įgaliotos institucijos arba LMT patvirtintas programas ir priemones.

2.3.	Šio nutarimo 3.3.4 papunktyje nurodyti valstybės duomenys valdomi, tvarkomi ir naudojami Lietuvos Respublikos oficialiosios statistikos ir valstybės duomenų valdysenos įstatymo 21 straipsnio 1 dalies 4 ir 6 punktuose nurodytais tikslais.

3.	Pavesti:

3.1.	Lietuvos Respublikos Vyriausybės kanceliarijai:

3.1.1. teikti Komisijai pasiūlymus dėl viešajam valdymui aktualių klausimų įtraukimo į LIST ir GŠT metinį įgyvendinimo planą;

3.1.2. teikti Komisijai pasiūlymus dėl Valstybės pažangos strategijos „Lietuvos ateities vizija „Lietuva 2050“, patvirtintos Lietuvos Respublikos Seimo 2023 m. gruodžio 23 d. nutarimu Nr. XIV-2466 „Dėl Valstybės pažangos strategijos „Lietuvos ateities vizija „Lietuva 2050“ patvirtinimo“, (toliau – Strategija „Lietuva 2050“) ir 2021–2030 metų nacionalinio pažangos plano, patvirtinto Lietuvos Respublikos Vyriausybės 2020 m. rugsėjo 9 d. nutarimu Nr. 998 „Dėl 2021–2030 metų nacionalinio pažangos plano patvirtinimo“, (toliau – NPP) įgyvendinimo stebėsenai aktualių LIST ir GŠT duomenimis grįstų analitinių ataskaitų apie Lietuvos visuomenės būklę ir jos problemas parengimo;

3.1.3. sudaryti tarpinstitucinę darbo grupę organizaciniams LIST ir GŠT įgyvendinimo klausimams spręsti, jai vadovauti ir padėti Komisijai atlikti šio nutarimo 2.1 papunkčiu pavestas užduotis;

3.2. STRATA:

3.2.1. rengti ir, Komisijai patvirtinus, STRATA interneto svetainėje ir Lietuvos nacionalinės Martyno Mažvydo bibliotekos duomenų bazėje „Analitinės informacijos biblioteka“ viešai skelbti LIST ir GŠT įgyvendinimo metodikas;

3.2.2. LIST ir GŠT mokslinės kokybės užtikrinimo ir metodologinio šių tyrimų įgyvendinimo tikslu sudaryti mokslinės priežiūros komitetą ir organizuoti jo darbą;

3.2.3. atlikti LIST ir GŠT duomenų valdytojo funkciją;

3.2.4. ne rečiau kaip kasmet apie apibendrintus LIST ir GŠT rezultatus informuoti visuomenę STRATA interneto svetainėje;

3.2.5. po kiekvieno LIST ir GŠT metiniame įgyvendinimo plane numatyto LIST ir GŠT įgyvendinimo etapo (toliau – tyrimo įgyvendinimo etapas) Lietuvos humanitarinių ir socialinių mokslų duomenų archyvui (LiDA), administruojamam Kauno technologijos universiteto, teikti Valstybės duomenų agentūros (toliau – Agentūra) STRATA perduotus nuasmenintus pirminius LIST ir GŠT duomenis, atsižvelgiant į duomenų anonimiškumo ir konfidencialumo reikalavimus ir užtikrinant duomenų atvirą prieigą;

3.2.6. naudojant LIST ir GŠT duomenis, apskaičiuoti Strategijos „Lietuva 2050“ ir NPP rodiklių, kurių šaltinis yra LIST ir (ar) GŠT, faktines reikšmes ir pateikti jas Agentūrai, kad paskelbtų Oficialiosios statistikos portale, bei Vyriausybės kanceliarijai;

3.3. Agentūrai:

3.3.1. išrinkti LIST ir GŠT imtis iš Lietuvos Respublikos gyventojų registro, atlikti duomenų, įskaitant asmens duomenis, tarp jų ir specialių kategorijų asmens duomenis, surinkimo iš gyventojų darbus pagal STRATA pateiktas ir su Agentūra suderintas metodikas, apdoroti surinktus duomenis;

3.3.2. atlikti LIST ir GŠT pirminių duomenų nuasmeninimą pagal STRATA pateikto formato reikalavimus ir po kiekvieno tyrimo įgyvendinimo etapo nuasmenintus pirminius tyrimų duomenis bei su tyrimų vykdymu susijusius dokumentus perduoti STRATA;

3.3.3. perduoti STRATA reikalingus asmens duomenis LIST respondentų skatinimo priemonėms įgyvendinti;

3.3.4. atliekant šio nutarimo 3.3.1–3.3.3 papunkčiuose numatytus darbus, naudoti turimus valstybės duomenis, įskaitant asmens duomenis, tarp jų ir specialių kategorijų asmens duomenis;

3.3.5. atlikti LIST ir GŠT duomenų tvarkytojo funkciją atliekant šio nutarimo 3.3.1–3.3.4 papunkčiuose numatytus darbus;

3.4. švietimo, mokslo ir sporto ministrui – papildyti Lietuvos mokslinių tyrimų infrastruktūrų kelrodžio sudarymo ir dalyvavimo tarptautinių mokslinių tyrimų infrastruktūrų veikloje tvarkos aprašą, patvirtintą Lietuvos Respublikos švietimo, mokslo ir sporto ministro 2023 m. birželio 6 d. įsakymu Nr. V-792 „Dėl Lietuvos mokslinių tyrimų infrastruktūrų kelrodžio sudarymo ir dalyvavimo tarptautinių mokslinių tyrimų infrastruktūrų veikloje tvarkos aprašo patvirtinimo“, nuostatomis dėl tikslinio valstybės finansavimo Lietuvos mokslinių tyrimų infrastruktūrų ir Lietuvoje įsteigtų tarptautinių mokslinių tyrimų infrastruktūrų veiklai, plėtrai ir bendradarbiavimui stiprinti.

Ministrė Pirmininkė	Ingrida Šimonytė

Švietimo, mokslo ir sporto ministrė	Radvilė Morkūnaitė-Mikulėnienė